Azərbaycan Respublikasının Nazirlər Kabineti

«Əmək miqrasiyası kvotasının müəyyən edilməsi Qaydası»nın təsdiq edilməsi barədə

Qərar ¹ 86

Bakı şəhəri, 4 iyun 2009-cu il

«Miqrasiya idarəetmə sisteminin inkişafı və «Azərbaycan Respublikasının bəzi qanunvericilik aktlarına əlavələr və dəyişikliklər edilməsi barədə» Azərbaycan Respublikasının 2008-ci il 24 iyun tarixli, 658-IIIQD nömrəli Qanununun tətbiq edilməsi haqqında» Azərbaycan Respublikası Prezidentinin 2008-ci il 5 avqust tarixli, 805 nömrəli Fərmanının 4.11-ci bəndinin icrasını təmin etmək məqsədi ilə Azərbaycan Respublikasının Nazirlər Kabineti qərara alır:

1. «Əmək miqrasiyası kvotasının müəyyən edilməsi Qaydası» təsdiq edilsin (əlavə olunur).

2. Bu qərar imzalandığı gündən qüvvəyə minir.

Azərbaycan Respublikasının Baş naziri

A. RASİ-ZADƏ

Azərbaycan Respublikası
Nazirlər Kabinetinin
2009-cu il 4 iyun tarixli,
86 nömrəli qərarı ilə
təsdiq edilmişdir

Əmək miqrasiyası kvotasının müəyyən edilməsi Qaydası

1. Ümumi müddəalar

1.1. Bu Qayda «Miqrasiya idarəetmə sisteminin inkişafı və Azərbaycan Respublikasının bəzi qanunvericilik aktlarına əlavələr və dəyişikliklər edilməsi barədə» Azərbaycan Respublikasının 2008-ci il 24 iyun tarixli, 658-IIIQD nömrəli Qanununun tətbiq edilməsi haqqında» Azərbaycan Respublikası Prezidentinin 2008-ci il 5 avqust tarixli, 805 nömrəli Fərmanına uyğun hazırlanmışdır və əcnəbilərin və vətəndaşlığı olmayan şəxslərin (bundan sonra — əcnəbi) Azərbaycan Respublikası ərazisində haqqı ödənilən əmək fəaliyyətinə cəlb olunması ilə bağlı əmək miqrasiyası kvotasının formalaşdırılması şərtlərini və qaydalarını müəyyən edir.

Əmək miqrasiyası kvotası (bundan sonra — kvota) il ərzində Azərbaycan Respublikası ərazisində haqqı ödənilən əmək fəaliyyəti ilə məşğul olmaları nəzərdə tutulan əcnəbilərin sayının son həddidir.

Kvota yerli əmək ehtiyatlarından səmərəli istifadə edilməsi və əmək miqrasiyası proseslərinin tənzimlənməsi sahəsindəki işlərin effektivliyinin artırılması məqsədi ilə tətbiq edilir.

Kvota daxili əmək bazarının vəziyyəti, işçi qüvvəsinə tələbat, iş yerinin tələblərinə cavab verən peşə hazırlığına və ixtisasa malik Azərbaycan Respublikası vətəndaşının iddia etmədiyi boş iş yerlərinin mövcudluğu, məşğulluq xidməti orqanlarının işəgötürənlərin işçi qüvvəsinə olan ehtiyaclarını yerli əmək ehtiyatları hesabına təmin etmək imkanı nəzərə alınmaqla müəyyən edilir.

1.2. Kvota Azərbaycan Respublikasının Nazirlər Kabineti tərəfindən hər ilin başlanmasına üç ay qalmış təsdiq edilir.

1.3. Əcnəbinin Azərbaycan Respublikası ərazisində haqqı ödənilən əmək fəaliyyətini həyata keçirməsi üçün fərdi icazələrin verilməsi hər il üzrə müəyyən edilmiş kvota çərçivəsində həyata keçirilir.

1.4. Qanunvericiliklə müvafiq fərdi icazə alınması tələb olunmayan əcnəbilər kvotadan kənar Azərbaycan Respublikası ərazisində haqqı ödənilən əmək fəaliyyətinə cəlb oluna bilərlər.

2. Kvotanın müəyyən edilməsi qaydaları

2.1. Kvotanın müəyyən edilməsi üçün təkliflərin hazırlanması və bu sahədəki işin əlaqələndirilməsi məqsədi ilə Azərbaycan Respublikasının Nazirlər Kabineti tərəfindən Azərbaycan Respublikasının Əmək və Əhalinin Sosial Müdafiəsi Nazirliyi, Azərbaycan Respublikasının İqtisadi İnkişaf Nazirliyi, Azərbaycan Respublikasının Xarici İşlər Nazirliyi, Azərbaycan Respublikasının Təhsil Nazirliyi və Azərbaycan Respublikası Dövlət Miqrasiya Xidmətinin nümayəndələrindən ibarət Komissiya yaradılır.

Komissiyanın səlahiyyətinə aşağıdakılar aiddir:

a) aidiyyəti dövlət orqanlarından bu qaydalarla müəyyən edilmiş məlumatları almaq;

b) təqdim edilmiş məlumatların dəqiqləşdirilməsi məqsədi ilə aidiyyəti dövlət orqanlarına sorğu vermək;

c) sosial tərəfdaşların (Həmkarlar İttifaqları Konfederasiyasının və işəgötürən birliklərinin) nümayəndələrini, elmi tədqiqat institutlarının, aidiyyəti dövlət orqanlarının mütəxəssislərini və digər ekspertləri Komissiyanın iclaslarına dəvət etmək;

ç) kvota ilə bağlı təkliflər hazırlamaq.

2.2. İşəgötürənlərin əcnəbi işçi qüvvəsinə tələbatını müəyyən etmək məqsədi ilə əcnəbi işçi qüvvəsini cəlb etmək niyyətində olan işəgötürənlər tərəfindən hər il may ayının 1-dək Azərbaycan Respublikası Əmək və Əhalinin Sosial Müdafiəsi Nazirliyinin yerli məşğulluq xidməti orqanlarına növbəti il üçün əcnəbi işçi qüvvəsinə tələbat haqqında proqnoz-məlumat (forma əlavə olunur) təqdim edilir.

2.3. Azərbaycan Respublikasının Əmək və Əhalinin Sosial Müdafiəsi Nazirliyi aşağıdakıları hər il avqust ayının 1-dək kvotanın müəyyən edilməsi üzrə Komissiyaya təqdim edir:

a) növbəti il üçün əmək bazarı və demoqrafik inkişaf proqnozları;

b) mövcud əmək ehtiyatları potensialı, həmçinin işsizlər və sərbəstləşən işçilər üzrə proqnozları;

c) işçi qüvvəsinə olan tələbatın yerli əmək ehtiyatları hesabına ödənilməsinin, eləcə də əcnəbi işçi qüvvəsinin cəlb olunması nəzərdə tutulan ixtisas və peşələr üzrə işsizlərin və sərbəstləşən işçilərin peşə hazırlığına və yenidən hazırlığa cəlb olunması imkanlarına dair proqnoz-məlumatı;

ç) Azərbaycan Respublikası ərazisində haqqı ödənilən əmək fəaliyyətini həyata keçirmək üçün fərdi icazə almış əcnəbilərin mənşə ölkələri və ixtisaslar (və ya peşələr) daxil olmaqla, iqtisadi fəaliyyət sahələri üzrə sayı haqqında məlumatlar və il ərzində müddətlərinin uzadılması gözlənilən müvafiq fərdi icazələrin sayı üzrə proqnozları;

d) cari və ötən il üçün təsdiq edilmiş kvotadan istifadə olunması vəziyyətinə dair məlumatı;

e) cari və ötən il ərzində əcnəbi işçi qüvvəsinin cəlb olunması qaydalarının işəgötürənlər tərəfindən pozulması halları haqqında məlumatı;

ə) işəgötürənlərin əcnəbi işçi qüvvəsinə tələbatına dair ümumiləşdirilmiş proqnoz-məlumatı.

2.4. Azərbaycan Respublikasının İqtisadi İnkişaf Nazirliyi aşağıdakıları hər il avqust ayının 1-dək kvotanın müəyyən edilməsi üzrə Komissiyaya təqdim edir:

a) ölkənin iqtisadi inkişaf perspektivləri üzrə məlumatı;

b) növbəti il üçün ölkənin makroiqtisadi vəziyyəti, o cümlədən sosial-iqtisadi artım, məşğulluq və onun iqtisadi sahələr üzrə bölgüsü haqqında proqnozları.

2.5. Azərbaycan Respublikasının Təhsil Nazirliyi hər il avqust ayının 1-dək növbəti il üçün peşə və ixtisaslar üzrə təhsillərini başa çatdıracaq Azərbaycan Respublikası vətəndaşlarının sayı barədə məlumatı kvotanın müəyyən edilməsi üzrə Komissiyaya təqdim edir.

2.6. Azərbaycan Respublikasının Dövlət Miqrasiya Xidməti aşağıdakıları hər il avqust ayının 1-dək kvotanın müəyyən edilməsi üzrə Komissiyaya təqdim edir:

a) gözlənilən miqrasiya axınları, xüsusilə də daxili miqrasiya ilə bağlı proqnozları;

b) mənşə ölkələri üzrə əcnəbilər tərəfindən ölkədə olma və yaşama qaydalarının pozulması faktlarına dair məlumatı;

c) cari və ötən il ərzində ölkəyə gələn, ölkədən gedən, ölkədə müvəqqəti olan və müvəqqəti yaşayan əcnəbilərin sayı haqqında məlumatı;

ç) cari və ötən il ərzində ölkədə qeyri-leqal əmək fəaliyyəti ilə məşğul olması aşkar edilmiş əcnəbilər haqqında məlumatı.

2.7. Kvotanın müəyyən edilməsi üzrə Komissiyaya daxil olmuş məlumatlar əsasında müvafiq ixtisaslar (və ya peşələr) daxil olmaqla, iqtisadi fəaliyyət sahələri üzrə növbəti il üçün kvota ilə bağlı təkliflər hazırlayır və hər il sentyabr ayının 1-dək Azərbaycan Respublikasının Nazirlər Kabinetinə təqdim edir.

3. Kvotanın dəyişdirilməsi qaydası

Təsdiq edilmiş kvota il ərzində kvotanın müəyyən edilməsi üzrə Komissiyanın təklifi ilə Azərbaycan Respublikasının Nazirlər Kabineti tərəfindən artırıla və ya azaldıla bilər.

«Əmək miqrasiyası kvotasının müəyyən edilməsi Qaydası»na
əlavə

_______ il üçün xarici işçi qüvvəsinə tələbat haqqında proqnoz-məlumat

1. Əgər hüquqi şəxsdirsə: müəssisə və ya təşkilatın adı _________________________ Əgər fərdi sahibkardırsa: soyadı, adı, atasının adı ________________________ 2. Təşkilati-hüquqi forması _________________________________________________ 3. İşəgötürənin hüquqi ünvanı _______________________________________________

4. İşəgötürənin faktiki ünvanı ______________________________________________

5. İş yerinin ünvanı _________________________________________________________

6. Əgər hüquqi şəxsdirsə: dövlət qeydiyyatı haqqında şəhadətnamənin nömrəsi və onun verilmə tarixi ___________________________________________________________

Əgər fərdi sahibkardırsa: VÖEN və onun verilmə tarixi ____________________

7. Cari ilin 1 yanvar tarixi üçün təşkilatda işçilərin sayı (cəmi) _____________ o cümlədən, əcnəbilər ______________

8. İqtisadi fəaliyyət növü: (aidiyyəti növün qarşısında «+» işarəsi yazmalı)

| Kənd təsərrüfatı, ovçuluq və meşə təsərrüfatı
| Balıqçılıq, balıqyetişdirmə
| Mədənçıxarma sənayesi
| Emal sənayesi
| Elektrik enerjisi, qaz və suyun istehsalı və bölüşdürülməsi
| Tikinti
| Topdan və pərakəndə satış, avtomobillərin, məişət məmulatlarının və şəxsi istifadə əşyalarının təmiri
| Mehmanxana və restoranlara xidmətin göstərilməsi
| Nəqliyyat, anbar təsərrüfatı və rabitə
| Maliyyə fəaliyyəti
| Daşınmaz əmlakla əlaqədar əməliyyatlar, icarə və istehlakçılara xidmət göstərilməsi
| Təhsil
| Səhiyyə və sosial xidmətlərin göstərilməsi
| Digər kommunal, sosial və şəxsi xidmətlərin göstərilməsi
| Ev təsərrüfatı üzrə xidmətlər

Sıra ¹-si | Əlavə işçi qüvvəsinə olan tələbat (nəfər) | Xarici işçi qüvvəsinin cəlb olunması nəzərdə tutulan ixtisas, sənət və peşələr | Xarici işçi qüvvəsinin cəlb edilməsinin əsaslandırılması
cəmi | o cümlədən, əcnəbilər
1 | 2 | 3 | 4 | 5
1. |  |  |  |
2. |  |  |  |
3. |  |  |  |
4. |  |  |  |
5. |  |  |  |

Hüquqi şəxsdirsə, təşkilatın rəhbərinin | ____________________ soyadı, adı, atasının adı | _________ (imza) | __________ (əlaqə tel. Nömrəsi) | «___» _____ (tarix)
Fərdi sahibkardırsa, sahibkarın | M.Y. |  |  |