Azərbaycan Respublikası Nazirlər Kabineti

Mühasibat uçotu ilə bağlı bəzi məsələlər haqqında

Qərar ¹ 188

Bakı şəhəri, 26 dekabr 1996-cı il

«Mühasibat uçotu haqqında» Azərbaycan Respublikası Qanununun 10-cu maddəsinin 7-ci bəndinə əsasən Azərbaycan Respublikasının Nazirlər Kabineti qərara alır:

1. «Müəssisə, idarə və təşkilatlarda daşınmaq, satılmaq (buraxılmaq), emal edilmək və ya istehsal prosesində tətbiq edilmək üçün verilmiş maddi sərvətlərin qorunmasının təmin edilməməsinə görə tam maddi məsuliyyət haqqında yazılı müqavilə bağlanması lazım olan iş və vəzifələrin siyahısı» və «Tam maddi məsuliyyət haqqında nümunəvi fərdi müqavilə» təsdiq olunsun (əlavə olunur).

2. Azərbaycan Respublikası Əmək və Əhalinin Sosial Müdafiəsi Nazirliyinə, Ədliyyə Nazirliyinə və Maliyyə Nazirliyinə tapşırılsın ki, bu qərara əlavə edilmiş işlərin və vəzifələrin siyahısına dəyişikliklər edilməsi zərurəti yarandıqca öz təkliflərini Azərbaycan Respublikası Nazirlər Kabinetinə təqdim etsinlər.

Baş nazir

A. RASİ-ZADƏ.

Azərbaycan Respublikası
Nazirlər Kabinetinin
1996-cı il 26 dekabr tarixli
188 saylı qərarı ilə
təsdiq edilmişdir.

Müəssisə, idarə və təşkilatlarda
daşınmaq, satılmaq (buraxılmaq), emal edilmək və ya
istehsal prosesində tətbiq edilmək üçün verilmiş
maddi sərvətlərin qorunmasının
təmin edilməməsinə görə tam maddi məsuliyyət haqqında
yazılı müqavilə bağlanması lazım olan
iş və vəzifələrin
Siyahısı

Kassa rəisləri (direktorları); qiymətli mal, material və əşya saxlanan xəzinələrin müdirləri; mühafizə kameralarının müdirləri; anbar müdirləri və onların müavinləri.

Baş nəzarətçi kassirlər və nəzarətçi kassirlər; baş nəzarətçilər və nəzarətçilər; baş kassirlər, kassirlər və həmçinin kassirlərin vəzifə borclarını yerinə yetirənlər.

Azərbaycan Respublikası Bank sisteminin müdirləri və əməliyyat bölmələrinin müdirləri.

Qiymətli kağızların yoxlanılması, ləğv edilməsi üzrə Azərbaycan Respublikası Bank sisteminin şöbə rəisləri, baş müfəttişləri, müfəttişləri, baş ekspertləri və ekspertləri, Azərbaycan Respublikası Bank sisteminin Baş idarələrinin uduş pul əşya lotoreya biletlərinin ödənilməsini və ekspertizasını həyata keçirən baş ekspertlər və ekspertlər, baş müfəttişlər və müfəttişlər; Azərbaycan Respublikası Səhmdar Kommersiya Əmanət Bank sistemi idarəsinin qiymətli kağızların ekspertiza şöbəsinin baş ekspertləri, böyük ekspertləri və ekspertlər, baş müfəttişləri və müfəttişləri; Azərbaycan Respublikası Bank sistemi idarəsinin depozit şöbəsinin baş müfəttişləri və müfəttişləri.

Pərakəndə ticarət müəssisələrinin direktorları (müdirləri) və onların müavinləri; satınalma məntəqələrinin müdirləri, əmtəə bölmələrinin (şöbələrin) mağaza sifarişi şöbələrinin müdirləri və onların müavinləri; ticarət müəssisələrinin sex və sahə rəisləri və onların müavinləri.

Əmtəə və əmtəə yükboşaltma sahələrinin rəisləri; bilavasitə qiymətli əşyalara xidmət edən baş əmtəəşünaslar və əmtəəşünaslar. İctimai iaşə müəssisələrinin müdirləri, onların müavinləri, metrdotellər (ticarət zalının inzibatçısı), zalın inzibatçısı.

İstehsalat müdirləri, sex (sahə) rəisləri, onların müavinləri.

Tədarük məntəqələrinin müdirləri; separator (ayrılma-təmizlənmə) şöbələrinin müdirləri.

Aptek idarələrinin müdirləri və onların müavinləri; aptek idarələrinin şöbə müdirləri və onların müavinləri, birinci qrup aptek məntəqələrinin müdirləri; əczaçılar, texnoloqlar (reseptçilər-nəzarətçilər); səhiyyə idarələrinin quruluş bölmələrinin böyük tibb bacıları, provizorlar, böyük provizorlar, maddi sərvətlərin qorunmasını yerinə yetirən binaların komendantları və təsərrüfat müdirləri.

Təchizat üzrə agent; yüklərin daşınması üzrə ekspeditorlar, inkasatorlar, pul hasilatının inkasasiyası və sərvətlərin daşınması ilə məşğul olan sürücülər.

Əhalidən bütün növlərdə ödəmə qəbul etmək və pulların kassadan verilməməsi üzrə işlər.

Ticarət və pul avtomatlarının xidməti üzrə işlər.

Saxlama, emal etmə, anbarlardan maddi sərvətlərin buraxılması, neft anbarlarında, avtoyanacaq tökülən stansiyalarda, soyuducularda, yeyinti bloklarında, saxlanma yerlərində, tədarük (qəbul) məntəqələrində, əmtəə və əmtəə yükboşaltma sahələrində, mühafizə kameralarında, anbarlarda və qarderoblarda saxlamaq üçün qəbul; müalicə-profilaktika və sanatoriya-kurort müəssisələrində; pansionatlarda, istirahət evlərində, mehmanxanalarda, yataqxanalarda, idman-sağlamlıq və turist təşkilatlarında olan şəxslərə və həmçinin nəqliyyatın bütün növlərinin sərnişinlərinə maddi sərvətlərinin verilməsi (qəbulu); sərnişin gəmilərinin, vaqonlarının və təyyarələrinin təchiz edilməsi üzrə işlər.

Əhalidən mədəni-məişət təyinatlı əşyaların qəbulu və başqa maddi sərvətlərin saxlanılması, təmiri və digər əməliyyatların görülməsi üçün, bu əşyaların qiymətli mal və materialların keyfiyyətinin yaxşılaşdırılması və ya bərpa olunması istehsalatı ilə əlaqədar olaraq onların saxlanılması və onlarla digər əməliyyatların aparılması; əhaliyə mədəni-məişət təyinatlı əşyaların kirayə verilməsi üzrə işlər.

Müəssisənin (təşkilatın) xüsusiyyətindən və ticarət formasından asılı olmayaraq malların (məhsulların) satılması (buraxılması), onların satışa hazırlanması üzrə işlər.

Yükü çatdırmaq, müşayiət etmək üçün onun qəbulu və emalı, poçt və digər pul və maddi sərvətlərin göndərilməsi, onların çatdırılması (müşayiəti), verilməsi (təhvili) üzrə işlər.

Azərbaycan Respublikası
Nazirlər Kabinetinin
1996-cı il 26 dekabr tarixli
188 saylı qərarı ilə
təsdiq edilmişdir.

Tam maddi məsuliyyət haqqında nümunəvi fərdi
Müqavilə

Azərbaycan Respublikası Əmək Qanunları Məcəlləsinin 126-1 maddəsinə əsasən müəssisə, idarə təşkilat işçilərə verilən sərvətlərin saxlanması, emalı, satışı (buraxılışı), daşınması və ya istehsal prosesində tətbiqi ilə bilavasitə əlaqədar vəzifələr tutan və ya bu cür işləri yerinə yetirən 18 yaşına çatmış işçi ilə onun tutduğu vəzifə və gördüyü iş Azərbaycan Respublikası Nazirlər Kabineti tərəfindən təsdiq edilmiş xüsusi siyahıya uyğun gəldikdə onunla tam maddi məsuliyyət haqqında nümunəvi fərdi müqavilə bağlayır.

TƏRƏFLƏRDƏN: birinci tərəf: _________________________________________________________

________________________________________________________________________________________

(müəssisənin, idarənin, təşkilatın adı və onun rəhbərlərinin

________________________________________________________________________________________

yaxud rəhbərin müavininin vəzifəsi, familiyası, adı və atasının adı)

________________________________________________________________________________________

İnzibati idarə heyəti tərəfindən, ikinci tərəf; maddi məsul şəxsin vəzifəsi,

________________________________________________________________________________________

familiyası, adı və atasının adı (maddi sərvətlərin, görüləcək işlərin yeri)

Maddi sərvətləri gələcəkdə qoruyub saxlamaq məqsədi ilə aşağıdakı tələblərə əməl etməklə müqavilə bağlayır.

1. İşçi ________________________________________________________________________________

(vəzifəsi, familiyası, adı, atasının adı və görəcəyi işin adı)

ona inzibati idarə heyəti tərəfindən etibar edilmiş maddi sərvətlərin qorunub saxlanması, görüləcək işi layiqincə yerinə yetirməyi tam məsuliyyəti ilə öz üzərinə götürür və aşağıdakı vəzifələrə əməl etməyə borcludur:

a) ona etibar edilmiş maddi sərvətlərin və görüləcək işlərin tam qeydinə qalmalıdır, eyni zamanda idarəyə, müəssisəyə və təşkilata heç bir səbəb üzündən ziyan vurmamalıdır və ziyankarlığa qarşı mübariz olmalıdır;

b) müəssisənin, idarənin, təşkilatın rəhbərliyinə vaxtlı-vaxtında öhdəsində olan maddi sərvətlərin təhlükəsizliyi barədə məlumat verməli və lazım gəldikdə qorxulu vəziyyətin səbəblərini aydınlaşdırmalıdır;

v) ona etibar edilmiş maddi sərvətlərin, pul vəsaitlərinin və başqa görüləcək işlərin dəqiq uçotunu aparmalı, müəyyən edilmiş qaydada hesabat tərtib edib tələb olunan yerlərə təqdim etməlidir;

q) ona etibar edilmiş maddi sərvətlərin inventarizasiyasında iştirak etməlidir.

2. İnzibati idarə heyəti aşağıdakı tələbləri yerinə yetirməyə borcludur:

a) işçiyə ona etibar edilmiş maddi sərvətlərin qorunub saxlanılması və görüləcək işlərin layiqincə yerinə yetirilməsi üçün lazımi şərait yaratmalıdır;

b) işçini maddi sərvətlərin qorunub saxlanılması və maddi ziyanın ödənilməsinə dair qüvvədə olan tam maddi məsuliyyət barədəki qanunvericiliklə, həmçinin müəssisəyə, idarəyə, təşkilata dəyən ziyanın maddi məsul şəxs tərəfindən ödənilməsi barədə təlimatlarla, normativlərlə və eyni zamanda saxlama, qəbul etmə, emal etmə, satış (buraxılış), daşınma yaxud verilmiş maddi sərvətlərin istehsala məsrəfi və başqa qaydalarla əvvəlcədən tanış etməlidir;

v) qəbul edilmiş qaydalar əsasında inventarizasiyanı həyata keçirməlidir;

3. Maddi məsul şəxsin günahı üzündən müəssisəyə, idarəyə, təşkilata dəyən zərərin miqdarı müəyyən edildikdən sonra onun ödənişi mövcud qanunvericilik əsasında həyata keçirilir.

4. İdarəyə, müəssisəyə, təşkilata dəyən zərər maddi məsul şəxsin günahı üzündən olmazsa onda maddi məsul şəxs ona cavab vermir.

5. Bu müqavilə maddi məsul şəxsin işlədiyi və ona etibar edilmiş maddi sərvətlərin saxlandığı bütün dövr ərzində etibarlıdır (qüvvədədir).

6. Bu müqavilə iki nüsxədən ibarət tərtib edilir və birinci nüsxəsi idarədə, ikinci nüsxəsi isə maddi məsul şəxsdə saxlanılır.

Müqavilədəki tərəflərin ünvanı:

İdarə: _________________________________________________________________

İşçi: _________________________________________________________________

Müqavilədəki tərəflərin imzası:

İdarə rəhbəri _____________________________

İşçi _____________________________________

Müqavilənin bağlandığı tarix: ____________

M.Y.