«İstehsalat qəzası və yaxud peşə xəstəliyi nəticəsində sağlamlığı pozulmuş işçiyə və ya bu səbəbdən həlak olmuş işçinin ailə üzvlərinə ödənclərin verilməsi Qaydaları, şərtləri və məbləği»nin müvafiq bəndlərinin tətbiqinə dair
İzahat

1. İşçinin istehsalat qəzası və yaxud peşə xəstəliyi nəticəsində sağlamlığı pozulduqda, bədbəxt hadisənin təhqiqat aktına əsasən, təqsirkar müəssisə, idarə və təşkilatlar (bundan sonra — təqsirkar müəssisə) işçiyə dəyən zərərə görə qanunvericiliyə uyğun olaraq maddi məsuliyyət daşıyır və bu zərər təqsirkar müəssisələrdə gəlir hesabına, büdcədən maliyyələşdirilən müəssisələrdə isə büdcə vəsaiti, yaxud büdcədənkənar vəsait hesabına ödənilir.

2. Əmək xəsarəti və yaxud peşə xəstəliyi ilə əlaqədar təqsirkar müəssisə zərərçəkənə sağlamlığının pozulması ilə bağlı əlavə çəkdiyi xərclərin, o cümlədən müalicəyə, əlavə qidalanmaya, dərman alınmasına, protezləşdirməyə, başqasının qullu ğuna, sanatoriya-kurort müalicəsinə, xüsusi nəqliyyat vasitələri əldə edilməsinə və başqa peşəyə hazırlanmaya çəkdiyi xərclərinin əvəzini ödəyir, bu şərtlə ki, zərərçəkənin həmin yardım və qulluq növlərinə möhtac olduğu və bunları pulsuz almaq hüququnun olmadığı müəyy ənləşdirilsin.

3. İstehsalatda əmək xəsarəti və yaxud peşə xəstəliyi nəticəsində zərərçəkənə səhhətinin pozulması ilə əlaqədar əlavə çəkdiyi xərclər (qüvvəli yeməklər, protezlər, kənar şəxsin ona göstərdiyi xidmət və s. xərclər) Tibbi-Sosial Ekspert Komissiyaları (bundan sonra — TSEK) tərəfindən müəyyən edilir və onun qərarı əsasında təqsirkar müəssisə bu xərcləri ödəyir.

3.1. Zərərçəkənin kənar şəxsin qulluğuna ehtiyacı olduğu halda təqsirkar müəssisə tərəfindən zərərçəkənə göstərilən xidmətə görə aylıq xərcin məbləği rayon (şəhər) Əhalinin Sosial Müdafiəsi Mərkəzinin sosial işçisinin aylıq vəzifə maaşının 50 faizindən az olmayaraq ödənilir.

3.2. İstehsalat qəzası və yaxud peşə xəstəliyi nəticəsində əlil olan şəxslərə TSEK tərəfindən sanatoriya-kurort müalicəsi təyin olunduğu halda, təqsirkar müəssisə tərəfindən ona pulsuz sanatoriya-kurort müəssisəsinə putyovka (yollayış) verilməsi Azərbaycan Respublikası Nazirlər Kabinetinin «Əlillərin, İkinci Dünya müharibəsi iştirakçılarının, şəhid ailələrinin, Çernobıl AES-də qəzanın nəticələrinin köçürmə zonasında ləğv edilməsinin iştirakçılarının, eləcə də köçürülmə günü ana bətnində olan uşaqlar da daxil edilməklə, uzaqlaşdırma və köçürmə zonalar ından köçürülmüş uşaqların və ya 18 yaşınadək yeniyetmələrin, habelə 1986-cı il aprelin 26-dan sonra doğulmuş və Çernobıl AES-də qəzanın nəticələrinin ləğv edilməsinin iştirakçısı olmuş, yaxud Çernobıl qəzası nəticəsində zərər çəkmiş və birbaşa radioaktiv şüalanmaya məruz qalmaq ehtimalı olmuş valideynlərin birindən olan uşaqların, valideynlərini itirmiş və valideyn himayəsindən məhrum olmuş uşaqların, fövqəladə hallarda insanların xilas edilməsində və tibbi yardım göstərilməsində iştirak edərkən, ziyan çəkmiş vətəndaşların sanatoriya-kurort müalicəsi ilə təmin edilməsi Qaydaları» və «Hərbi qulluqçuların və onların ailə üzvlərinin (müddətli həqiqi hərbi xidmət qulluqçularının ailələrindən başqa) sanatoriyalarda və istirahət evlərində sanatoriya-kurort müalicəsi, pansionatlarda və turist bazalarında istirahət üçün putyovkalarla (yollayışlarla) təmin olunması Qaydaları»nın təsdiq edilməsi haqqında 12 avqust 2002-ci il tarixli, 128 nömrəli Qərarı ilə tənzimlənir.

3.3. Zərərçəkənin protez-ortopedik məmulatlar, əlil kreslo-veloarabaları və digər reabilitasiya vasitələri ilə təmin edilməsi xərcləri protez-ortopedik müəssisənin müvafiq hesab-fakturasına uyğun olaraq təqsirkar müəssisə tərəfindən ödənilir.

3.4. Zərərçəkənə əlavə qidalanmanın rasionu TSEK-nın qərarına əsasən, müalicə müəssisəsi tərəfindən müəyyən edilir. Bu rasiona daxil olan qida məhsullarının dəyəri rayon (şəhər) statistika şöbələri tərəfindən müəyyən edilmiş bazar qiymətlərinə uyğun olaraq təqsirkar müəssisə tərəfindən ödənilir.

3.5. Zərərçəkənə dərman təminatı ilə bağlı xərclər siyahısı Azərbaycan Respublikasının Səhiyyə Nazirliyi tərəfindən təsdiq edilmiş müalicə-profilaktika müəssisələrinin həmin nazirliyin müəyyən etdiyi formaya uyğun tərtib edilmiş pulsuz dərman reseptinə əsasən müəyy ən edilir.

Pulsuz dərman reseptinə yalnız bir dərman preparatı yazılır və pulsuz dərman resepti yalnız xəstənin ambulator kartında göstərilən müalicə kursuna uyğun verilir.

Dərman preparatlarının dəyəri zərərçəkənə apteklərdən verilən qaimə-faktura əsasında təqsirkar müəssisə tərəfindən ödənilir.