Azərbaycan Respublikasının Nazirlər Kabineti

İş yerlərinin attestasiyasının keçirilməsi Qaydalarının
təsdiq edilməsi haqqında

Qərar ¹ 38

Bakı şəhəri, 6 mart 2000-ci il

«Azərbaycan Respublikası Əmək Məcəlləsinin təsdiq edilməsi, qüvvəyə minməsi və bununla bağlı hüquqi tənzimləmə məsələləri haqqında» Azərbaycan Respublikası Qanununun tətbiq edilməsi barədə» Azərbaycan Respublikası Prezidentinin 1999-cu il 15 aprel tarixli, 122 nömrəli Fərmanının icrasını tə`min etmək məqsədi ilə Azərbaycan Respublikasının Nazirlər Kabineti qərara alır:

1. «İş yerlərinin attestasiyasının keçirilməsi Qaydaları» təsdiq edilsin (əlavə olunur).

2. Bu Qərar imzalandığı gündən qüvvəyə minir.

Azərbaycan Respublikasının Baş naziri

A.RASİ-ZADƏ.

«Azərbaycan Respublikasının Qanunvericilik Toplusu»nda dərc edilmişdir (31 mart 2000-ci il, ¹ 3, maddə 227) («VneshExpertService» LLC).

10 may 2011-ci il tarixli, 76 nömrəli Qərara əsasən dəyişikliklərlə («VneshExpertService» LLC).

Azərbaycan Respublikası
Nazirlər Kabinetinin
2000-ci il 6 mart tarixli,
38 nömrəli qərarı ilə
təsdiq edilmişdir.

İş yerlərinin attestasiyasının keçirilməsi
Qaydaları

I. Ümumi müddəalar

1.1. Bu Qaydalar iş yerlərinin attestasiyasının keçirilməsində mülkiyyət və təşkilati-hüquqi formasından asılı olmayaraq respublika ərazisində yerləşən bütün müəssisə və təşkilatlar (bundan sonra — Müəssisə) üçün əsasdır və iş yerlərinin attestasiyasının məqsədlərini, onun keçirilməsi və müəssisələrdə attestasiyanın nəticələrinin istifadəsi və rəsmiləşdirilməsi qaydalarını müəyyən edir.

1.2. Müəssisədə mövcud olan bütün iş yerləri attestasiyadan keçməlidir.

1.3. İş yerlərinin attestasiyasının normativ əsasını Azərbaycan Respublikasının Əmək Məcəlləsi və onun müddəalarına uyğun müvafiq icra hakimiyyəti orqanı tərəfindən qəbul edilmiş normativ-hüquqi aktlar, əməyin təhlükəsizlik standartları sistemi (ƏTSS), sanitar qaydaları, normaları və gigiyena normativləri təşkil edir.

1.4. Bu Qaydalara uyğun keçirilən əmək şəraiti üzrə iş yerlərinin attestasiyasının nəticələri aşağıdakı məqsədlərlə istifadə olunur:

- qüvvədə olan normativ-hüquqi sənədlərə uyğun olaraq əmək şəraiti və mühafizəsi üzrə tədbirlərin planlaşdırılması və həyata keçirilməsi;
- qanunvericilikdə nəzərdə tutulmuş qaydada əmək şəraiti təhlükəli və zərərli olan işlərdə və ağır işlərdə məşğul olan işçilərə güzəştlərin və kompensasiyaların verilməsinin əsaslandırılması;
- peşə xəstəliyi şübhəsi altında, peşə xəstəliyinin diapazonunun tə`yin olunmasında, eyni zamanda, mübahisələrin məhkəmə yolu ilə həll olunması, xəstəliyin peşə ilə bağlılığı məsələsinin həlli;
- işçilərin sağlamlığını və həyatını bilavasitə təhlükə altına qoyan sexin, sahənin, istehsalat avadanlıqlarının istismarının dayandırılması və texnologiyanın dəyişdirilməsi məsələsinə baxılması;
- işçilərin əmək şəraiti ilə bağlı məsələlərin əmək müqaviləsinə (kontrakta) daxil edilməsi;
- iş yerlərində işçilərin əmək şəraiti ilə tanış edilməsi;
- əməyin mühafizəsi haqqında qanunvericiliyin pozulması ilə əlaqədar olaraq təqsirkar vəzifəli şəxslərə inzibati-iqtisadi sanksiyaların tətbiq edilməsi.

1.5. Attestasiyanın keçirilməsi müddəti 5 ildə bir dəfədən az olmayaraq, əməyin xarakterinin və şəraitinin dəyişməsindən asılı olaraq müəssisənin özü tərəfindən müəyyən olunur.

İstehsal avadanlıqlarının yeniləri ilə əvəz edilməsindən, texnoloji proseslərin dəyişdirilməsindən, kollektiv mühafizə vasitələrinin yenidən qurulması ilə əlaqədar, habelə, Dövlət Əmək Müfəttişliyi Xidmətinin əmək şəraiti üzrə iş yerlərinin attestasiyasını keçirdiyi zaman aşkar olunmuş pozuntuların aradan qaldırılması məqsədi ilə iş yerləri attestasiyadan keçirilməlidir.

1.6. Təhlükəli və zərərli istehsal amillərinin parametrlərinin ölçülməsini, əmək proseslərinin ağırlıq və gərginlik göstəricilərinin müəyyən olunmasını müəssisənin laboratoriyası həyata keçirir. Bunun üçün müəssisədə lazımi texniki vasitələr və normativ-sorğu bazası olmadıqda dövlət sanitar-epidemioloji nəzarət mərkəzinin, Dövlət Əmək Müfəttişliyi Xidmətinin laboratoriyaları və bu sahədə göstərilən ölçülərin aparılması hüququna malik olan digər laboratoriyalar cəlb olunurlar. İş yerlərinin zədə təhlükəsizliyinin qiymətləndirilməsi müəssisələr tərəfindən müstəqil həyata keçirilir.

II. İş yerlərinin attestasiyasının keçirilməsinə hazırlıq

2.1. Əmək şəraiti üzrə iş yerlərinin attestasiyasına hazırlıq bütün iş yerlərinin siyahısının tutulmasından və instrumental qiymətlənməyə aid olan istehsalat mühitinin təhlükəli və zərərli amillərinin, onların parametrlərinin faktiki dəyərləndirilməsi məqsədi ilə aşkara çıxarılmasından ibarətdir.

2.2. Əmək şəraiti üzrə iş yerləri attestasiyasının keçirilməsi və təşkili məqsədi ilə müəssisədə əmr verilir, ona müvafiq olaraq müəssisədə, lazım gəldikdə onun struktur bölmələrində, attestasiya komissiyası yaradılır. Attestasiya komissiyasının sədri komissiyanın tərkibi və əmək şəraiti üzrə iş yerlərinin attestasiyasına aid sənədləşməni aparan, onların saxlanılmasına və tərtib edilməsinə cavabdeh şəxs tə`yin olunur, eyni zamanda əmək şəraiti üzrə iş yerləri attestasiyasına aid işlərin qrafiki və müddəti müəyyən olunur.

Müəssisənin attestasiya komissiyasının tərkibinə həmkarlar ittifaqı təşkilatının nümayəndələri, müəssisənin əməyin mühafizəsi xidmətlərinin və əməyin təşkili üzrə peşəkar mütəxəssislər daxil edilir.

2.3. Attestasiya komissiyası:

- bütün mərhələlərdə işin aparılmasına nəzarəti və metodiki rəhbərliyi həyata keçirir;
- iş yerlərinin attestasiyasının keçirilməsi üçün lazımi normativ-sorğu bazanı tərtib edir və onun öyrənilməsini təşkil edir;
- müəssisənin iş yerlərində yerinə yetirilən işlərin xüsusiyyətləri və əmək şəraiti üzrə oxşarlığını göstərməklə tam siyahısını tərtib edir;
- müəssisədə istehsalat zədələnməsinin səbəblərinin təhlili əsasında daha təhlükəli sahələri, işləri və avadanlıqları aşkara çıxarır;
- texnoloji prosesin xüsusiyyətləri, avadanlıqların tərkibi, istifadə olunan xammalın və materialların, əmək prosesinin ağırlığının və gərginliyinin, təhlükəli və zərərli istehsalat amillərinin əvvəllər aparılmış ölçülərinin nəticələri, işçilərin əmək şəraitinə aid şikayətlərini nəzərə alaraq qiymətləndirilən hər bir iş yerində əmək prosesinin ağırlıq və gərginlik göstəricilərinin, istehsalat mühitinin təhlükəli və zərərli amillərinin siyahısını tərtib edir;
- əmək şəraiti üzrə iş yerləri attestasiyasının nəticələrinin işlənməsini avtomatlaşdırmaq üçün iş yerlərinə, sahələrə, sexlərə, istehsalatlara kodlar verilir;
- iş yerlərini attestasiya edir və gələcəkdə istifadəsi üçün qərar verir;
- əmək şəraitinin yaxşılaşdırılması və sağlamlaşdırılması üçün təkliflər hazırlayır.

2.4. İş yerlərinin attestasiyası zamanı cihazların və avadanlıqların zədə təhlükəsizliyi və əmək şəraiti qiymətləndirilir. Bununla yanaşı işçilərin fərdi və kollektiv mühafizə vasitələri ilə tə`min olunması, eyni zamanda bu vasitələrin səmərəliliyi nəzərə alınır.

2.5. Hər bir iş yeri üçün (və yaxud görülən işlərin xüsusiyyətləri və əmək şəraitinin oxşarlığı üzrə qrup iş yerlərinə) əmək şəraiti üzrə iş yerinin attestasiya xəritəsi tərtib edilir (əlavə olunur).

III. Əmək şəraiti üzrə iş yerlərinin attestasiyasının keçirilməsi

3.1. İş yerlərində təhlükəli və zərərli istehsalat amillərinin faktiki göstəricilərinin müəyyən edilməsi.

3.1.1. Əmək şəraiti üzrə iş yerlərinin attestasiyası zamanı iş yerində mövcud olan bütün təhlükəli və zərərli istehsalat amilləri, əməyin ağırlığı və gərginliyi qiymətləndirilməlidir.

3.1.2. Təhlükəli və zərərli istehsalat amillərinin dərəcələri instrumental ölçülər əsasında müəyyən olunurlar. Fiziki, kimyəvi, bioloji və psixo-fizioloji amillərin istrumental ölçüləri, erqonometrik tədqiqatları iş prosesində aparılmalıdır, yə`ni istehsal prosesinin fərdi və kollektiv mühafizə vasitələrinin saz və səmərəli fəaliyyət göstərməsi texnoloji reqlamentə uyğun olaraq aparılmalıdır.

3.1.3. Ölçülərin aparılması zamanı normativ sənədlərdə ölçü metodları göstərilən ölçü vasitələrindən istifadə olunmalıdır. İstifadə olunan ölçü vasitələri metroloji cəhətdən attestasiya olunmalı və tə`yin olunmuş müddətdə dövlət yoxlamasını keçməlidir.

3.2. İş yerlərinin zədə təhlükəsizliyinin qiymətləndirilməsi.

3.2.1. İş yerlərinin zədə təhlükəsizliyinin qiymətləndirilməsinin əsas obyektləri aşağıdakılardır:

§ istehsal avadanlıqları;

§ qurğular və alətlər;

§ tə`lim və öyrənilmə vasitələri ilə tə`min olunma.

3.2.2. Əməyin mühafizəsi üzrə qüvvədə olan və ona aid olan normativ-hüquqi aktlar (dövlət və sahə üzrə standartlar, əməyin mühafizəsi üzrə qaydalar, əməyin mühafizəsi üzrə tipik standartlar və s.) əsasında istehsal avadanlıqlarının, qurğuların və alətlərin qiymətləndirilməsi.

3.2.3. İş yerlərinin zədə təhlükəsizliyinin qiymətləndirilməsindən əvvəl onun aparılmasının düzgünlüyü, əməyin təhlükəsizliyinin tə`min edilməsinə aid normativ sənədlərin mövcudluğu və onların tələblərinin yerinə yetirilməsi yoxlanılır.

3.2.4. İstehsal avadanlığının, qurğularının və alətlərin, eyni zamanda, tədris və tə`lim vasitələrinin normativ-hüquqi aktların tələblərinə uyğunluğunun yoxlanılması yolu ilə zədə təhlükəsizliyinin qiymətləndirilməsi. Bununla yanaşı istehsal avadanlığında qurulmuş nümunənin təhlükəsizlik sertifikatlarının mövcudluğu nəzərə alınmalıdır. Zədə təhlükəsizliyinin qiymətləndirilməsi zamanı təhlükəsizlik tələblərinə əməl etməklə istehsal avadanlığının sınaq buraxılışı və dayandırılması keçirilir.

3.2.5. İş yerlərində istehsal avadanlıqlarının və cihazlarının, onlara aid olan normativ-hüquqi aktların tətbiq olunmasından əvvəl istehsal olunması və yaxud bu sənədlərin müəyyən olunmuş qaydada işlənib hazırlanmadığı və təsdiq edilmədiyi hallarda, istehsal avadanlıqlarının və qurğuların zədə təhlükəsizliyinin qiymətləndirilməsi iş yerlərində təhlükəsiz iş şəraitini tə`yin edən müvafiq normativ-hüquqi aktlarda öz əksini tapan tələblərə uyğun aparılır.

O cümlədən:

- təhlükə mənbəyi sayılan avadanlığın hərəkətdə olan hissələrinin tə`sirindən işçilərin mühafizə vasitələrinin mövcudluğu;
- zədələnmə nəticəsində təhlükə yaradan boru xətlərinin, hidro, buxar-pnevmosistemlərin, qoruyucu qapaqların, kabellərin və digər elementlərin mövcudluğu;
- tə`mir və quraşdırma işləri zamanı avadanlığın hissələrinin əl ilə yerdəyişməsi məqsədi ilə qurğuların (qolların) mövcudluğu;
- istehsal avadanlığının istismarı zamanı e`mal edilən və yaxud istifadə olunan materialların və maddələrin iş zonasına sıçraması, əşyaların (alətin, tədarükün) yerə düşməsi və atılması nəticəsində yaranan təhlükənin aradan qaldırılması;
- konstruksiyaların, binaların hissələrinin dağılması, karxanalarda, şaxtalarda və sair süxurların və başqa elementlərin uçulması nəticəsində yaranan təhlükənin aradan qaldırılması;
- təhlükəsizlik nişanlarının və siqnal boyalarının mövcudluğu və normativ tələblərə uyğunluğu;
- hasarlarda fiksatorların, blokirovkaların, germetizasiya elementlərinin davamlığını və sərtliyini tə`min edən elementlərin mövcudluğu;
- müəyyən təhlükəli və zərərli istehsal amilinin tə`siri zamanı qoruyucu vasitələrin işləməsinin tə`min olunması;
- istehsal avadanlığının normal fəaliyyətinin pozulmasının idarəetmə pultu üzərində siqnalizatorların, eyni zamanda qəza dayandıran vasitələrin mövcudluğu;
- elektrik təchizatının tamam və yaxud qismən kəsilməsi və onun sonradan düzəldilməsi, eyni zamanda elektrik təchizatının idarəetmə dövrəsinin zədələnməsi zamanı təhlükəli vəziyyətlərin yaranmasının qarşısının alınması (enerji təchizatının bərpası zamanı icazə almadan enerjinin buraxılışı, dayandırılma üçün verilən əmrin yerinə yetirilməməsi, istehsal avadanlığın səyyar hissələrinin və onun üzərində bərkidilmiş əşyaların düşməsi və atılması);
- elektrik cihazlarının, elektrik xətlərinin (o cümlədən torpaqlanmanın), gəmiricilərin və həşəratların, əridicilərin daxil olmasından, mexaniki tə`sirdən qorunmasının tə`min edilməsi, birləşdirici qutularda, elektrotexnik mə`mulatların, aparatların, maşınların korpuslarının içində şəbəkənin və kabellərin birləşməsinin həyata keçirilməsi;
- avadanlığın qızmar hissələrinin, yanğın, partlayış təhlükəli maddələrin işçilərin açıq dəri örtükləri ilə yanğının, alovun və yaxud partlayışın səbəbi ola bilən kontaktın aradan qaldırılması;
- müəssisədaxili yolların və keçidlərin ölçülərinin normativ tələblərə uyğunluğu;
- müəssisədaxili nəqliyyat vasitələri üçün idarəetmə vasitələrinin (o cümlədən, qəza dayandırılması vasitələrinin) məqsədəuyğun yerləşdirilməsi və icra edilməsi;
- müəssisədaxili nəqliyyat vasitələri yollarının təhlükəsizliyi, onların mühafizə vasitələri və təhlükəsizlik nişanları ilə təchiz olunması;
- əməyin mühafizəsi üzrə tə`limatların mövcudluğu və onların normativ sənədlərə uyğunluğu;
- əl alətlərinin və qurğuların mövcudluğu və normativ tələblərə uyğunluğu.

3.3. İşçilərin fərdi mühafizə vasitələri ilə tə`min edilmələrinin qiymətləndirilməsi.

3.3.1. Hər bir iş yeri üzrə işçilərin fərdi mühafizə vasitələri ilə tə`min edilməsi, eyni zamanda bu vasitələrin səmərəliliyi müəyyən olunur.

3.3.2. İşçilərin fərdi mühafizə vasitələri ilə tə`minatının qiymətləndirilməsi faktiki verilən vasitələrin xüsusi geyim, xüsusi ayaqqabı və digər fərdi mühafizə vasitələrinin fəhlələrə və qulluqçulara pulsuz verilməsi haqqında tipik sahə normaları və başqa normativ sənədlərlə tutuşdurulması üsulu ilə aparılır.

3.3.3. İşçilərin fərdi mühafizə vasitələri ilə tə`minatı qiymətləndirilərkən verilən fərdi mühafizə vasitələrinin iş yerlərində faktiki əmək şəraitinə uyğunluğunun qiymətləndirilməsi ilə bərabər, eyni zamanda onların keyfiyyətinə nəzarət həyata keçirilir. Xüsusi mühafizə vasitələrinin səmərəliliyi müvafiq sertifikatlarla təsdiq olunmalıdır.

3.4. İş yerlərində iş şəraitinin faktiki vəziyyətinin qiymətləndirilməsi.

3.4.1. İş yerində iş şəraitinin faktiki vəziyyətinin qiymətləndirilməsi aşağıdakılardan ibarətdir:

§ zərərlilik və təhlükəsizlik dərəcələri üzrə;

§ zədə təhlükəsizliyi dərəcələri üzrə;

§ işçilərin fərdi mühafizə vasitələri ilə tə`min edilməsi, eyni zamanda bu vasitələrin səmərəliliyi.

3.4.2. Təhlükə və zərərlilik dərəcələri üzrə iş şəraitinin faktiki vəziyyətinin qiymətləndirilməsi, istehsal mühitinin zərərlik və təhlükəli əmək prosesinin ağırlığı və gərginliyin göstəriciləri üzrə gigiyenik kriteriyaların istehsalat mühitinin təhlükəli və zərərli amilləri, əmək prosesinin ağırlığının və gərginliyinin, ölçülərin nəticələri onların müəyyən olunmuş gigiyenik normativlərlə tutuşdurulması əsasında keçirilir. Bu cür tutuşdurulmalar əsasında hər bir amil üçün olduğu kimi, onların kombinasiyaları və birləşmələri, eyni zamanda bütövlükdə iş yeri üçün əmək şəraitinin sinfi tə`yin olunur.

İşçilərin təhlükəli və zərərli istehsalat amilləri ilə iş növbəsi və yaxud əmək fəaliyyəti zamanı (iş stajının məhdudlaşdırılması) yol verilən kontakt müddətinin müəyyən olunması dövlət sanitar-epidemioloji nəzarət mərkəzləri tərəfindən təşkilat rəhbərliyinin peşə qruplarına uyğun təqdimatı əsasında aparılır.

3.4.3. İş yerinin zədə təhlükəsizliyinin qiymətləndirilməsinin nəticələrinə əsasən zədə təhlükəsizliyi üzrə əmək şəraitinin təsnifatına uyğun olaraq ayrıca təhlükə sinfi tə`yin olunur və yaxud iş yerinin təhlükəsizlik tələblərinə tam uyğunluğu haqqında rə`y verilir.

3.4.4. İş yerində əmək şəraitinin faktiki vəziyyətinin qiymətləndirilməsinin nəticələri, təşkilatın attestasiya komissiyasının attestasiya nəticələri haqqında qərarına əsasən əmək şəraiti üzrə iş yerlərinin attestasiyası pasportuna da daxil edilir.

3.4.5. İş yerində təhlükəli və zərərli istehsalat amillərinin olmadığı halda və yaxud onların faktiki göstəricilərinin optimal və yol verilən miqdarlara uyğun olması, eyni zamanda işçilərin zədə təhlükəsizliyi və fərdi mühafizə vasitələri ilə tə`minatı üzrə tələblərin yerinə yetirilmədiyi halda, hesab edilir ki, iş yerlərində əmək şəraiti gigiyenik tələblərə və təhlükəsizlik tələblərinə uyğundur.

3.4.6. İş yerində təhlükəli və zərərli istehsalat amillərinin faktiki göstəriciləri zədə təhlükəsizliyi və işçilərin fərdi mühafizə vasitələri ilə tə`minatı üzrə tələblərin və yaxud qüvvədə olan normalarından yüksək olduğu halda, bu cür iş yerlərində əmək şəraiti təhlükəli və zərərli sayılır.

Əmək şəraitinin 3-cü sinfə (zərərli) aid olunduğu zaman iş yeri müvafiq sinfin və zərərliyin dərəcəsinin (3.1, 3.2, 3.3, 3.4, eyni zamanda 3.—zədə təhlükəsizliyi üzrə) göstərilməsi ilə və onun əməyin mühafizəsi üzrə normativ-hüquqi aktların uyğunluğuna çatdırılması haqqında təkliflərin müəssisədə əmək şəraitinin yaxşılaşdırılması və sağlamlaşdırılması haqqında tədbirlər planına daxil edilməsi ilə şərtli attestasiya sayılır.

Əmək şəraitinin 4-cü sinfə (təhlükəli) aid olunduğu halda iş yeri attestasiya olunmamış sayılır və tə`cili olaraq yenidən təchiz edilməli və yaxud ləğv edilməlidir.

3.5. İstehsalat amilləri dərəcələrinin istrumental ölçülmələri, əmək prosesinin ağırlığı və gərginliyinin müəyyən edilməsi, iş yerinin zədə təhlükəsizliyinin qiymətləndirilməsi və işçilərin fərdi mühafizə vasitələri ilə tə`minatının qiymətləndirilməsi müvafiq protokolla rəsmiləşdirilir. Protokolların formaları bu və ya başqa amil göstəriciləri dərəcələrinin ölçülməsinin aparılması qaydasını tə`yin edən normativ sənədlərlə müəyyən olunurlar.

İstehsalat amilləri dərəcələrinin instrumental ölçülmələrini apardıqda və əmək prosesinin ağırlığını və gərginliyini tə`yin etdikdə protokola aşağıdakılar daxil edilməlidir:

- iş yerinin və müəssisənin bölməsinin adı və kodu;
- ölçünün keçirilməsi tarixi;
- ölüçülərin yerinə yetirilməsinə cəlb olunan müəssisənin (və yaxud onun bölməsinin) adı;
- ölçülən istehsalat amilinin adı;
- ölçü vasitəsi (qurğunun, alətin adı, yoxlamanın tarixi və yoxlama haqqında şəhadətnamənin nömrəsi);
- ölçünün aparılmasına əsas olan normativ sənədin göstərilməsi ilə ölçünün aparılması metodu;
- ölçünün keçirildiyi yer, ölçü nöqtəsini göstərməklə otağın eskizi;
- ölçülən parametrin faktiki göstəricisi;
- ölçü aparan işçinin və ölçülərin keçirildiyi obyektin müdiriyyətinin nümayəndəsinin vəzifəsi, soyadı, adı və imzası;
- ölçünün aparılmasına cəlb olunan cavabdeh şəxsin imzası, müəssisənin (yaxud onun bölməsinin möhürü).

İş yerində zədə təhlükəsizliyinin qiymətləndirilməsinin nəticələri əsasında protokolda isə qısa xülasələr göstərilir və iş yerinin normaların, qaydaların və standartların hansı bəndlərinə uyğun olmaması, eyni zamanda qiymətləndirilməni keçirən şəxslərin vəzifəsi, soyadı, adı və atasının adı göstərilir.

İş yerinin zədə təhlükəsizliyinin qiymətləndirilməsinin nəticələrinin qısa xülasəsi iş şəraiti üzrə iş yerləri attestasiyasının xəritəsinə də daxil edilir.

IV. Əmək şəraiti üzrə iş yerlərinin attestasiya nəticələrinin rəsmiləşdirilməsi

4.1. Əmək şəraiti üzrə iş yerlərinin attestasiyasının nəticələri üzrə aşağıdakılar doldurulur:

- iş yerlərinin attestasiyası və onların iş şəraiti, bu şəraitdə çalışan işçilərin sayı və onların fərdi mühafizə vasitələri ilə tə`min edilməsi haqqında mə`lumatları əks etdirən iş yerlərinin və onların əmək şəraiti üzrə attestasiya edilməsinin nəticə cədvəli;
- müəssisə üzrə bütövlükdə və struktur bölmələr üzrə ayrılıqda iş yerlərinin sayının, əmək şəraitinin siniflər üzrə bölünməsi ilə attestasiya aparılan iş yerlərinin sayının, attestasiya aparılan iş yerlərində məşğul olan işçilərin sayının, onların fərdi mühafizə vasitələri ilə tə`min edilməsi haqqında mə`lumatın göstərilməsi ilə iş yerlərinin və onların əmək şəraiti üzrə attestasiyasının nəticələrinin toplu siyahısı.

4.2. Müəssisənin attestasiya komissiyasının işinin nəticələri əmək şəraiti üzrə iş yerlərinin attestasiya protokolu ilə rəsmiləşdirilir. Protokola əlavə edilməlidir:

- əmək şəraiti üzrə iş yerlərinin attestasiya pasportu;
- bölmələrdə əmək şəraiti üzrə attestasiyasının və iş yerlərinin siyahısı;
- müəssisədə iş yerlərinin və əmək şəraiti üzrə attestasiya nəticələrinin toplu siyahsı;
- müəssisədə əmək şəraitinin yaxşılaşdırılması və sağlamlaşdırılması üzrə tədbirlər planı.

V. Əmək şəraiti üzrə iş yerlərinin attestasiya nəticələrinin həyata keçirilməsi

5.1. Müəssisədə əmək şəraitinin yaxşılaşdırılması və sağlamlaşdırılması üzrə tədbirlər planının işlənib hazırlanması.

5.1.1. Attestasiya komissiyası əmək şəraiti üzrə iş yerlərinin attestasiyasının nəticələrini, müəssisənin bölmələri və ayrı-ayrı işçiləri tərəfindən daxil olmuş təkliflərini nəzərə almaqla müəssisədə əmək şəraitinin yaxşılaşdırılması və sağlamlaşdırılması üzrə tədbirlər planı hazırlayır.

5.1.2. Planda texnika və texnologiyanın yaxşılaşdırılması, fərdi və kollektiv mühafizə vasitələrinin istifadəsi, sağlamlaşdırma, eyni zamanda əməyin təşkili və mühafizəsi üzrə tədbirlər nəzərdə tutulmalıdır.

5.1.3. Planda tədbirlərin maliyyə mənbələri, onların həyata keçirilməsi müddəti və icraçılar göstərilməlidir. Plan bütün iş yerlərinin əmək mühafizəsi üzrə tələblərə uyğunlaşdırılmasını nəzərdə tutmalıdır.

5.1.4. Plan attestasiya komissiyasının sədri tərəfindən imzalanır və əmək mühafizəsi üzrə ümumi komitə ilə (komissiya ilə), həmkarlar ittifaqları ilə razılaşdırdıqdan sonra müəssisənin rəhbirliyi tərəfindən təsdiq olunur və kollektiv müqavilələrə daxil edilir.

5.2. Əmək şəraiti üzrə iş yerinin attestasiyası işinin yekunlaşdırılmasından sonra, müəssisənin rəhbəri görülmüş işə qiymət verməklə onun nəticələrinin təsdiq edilməsi üçün əmr verir.

5.3. Əməyin mühafizəsi üzrə iş yerləri attestasiyasının nəticələri müəssisə, rayon, şəhər, bölgə, respublika səviyyəsində mövcud olan əmək şəraiti üzrə mə`lumat bankının yaradılması üçün əsasdır.

5.4. İş yerlərinin attestasiya nəticələri haqqında mə`lumat müəssisənin işçilərinə çatdırılır.

5.5. Əmək şəraiti üzrə iş yerlərinin attestasiya sənədləri ciddi hesabat materiallarıdır və 45 il müddətində saxlanılmalıdır.

5.6. Əməyin mühafizəsi üzrə iş yerlərinin attestasiyasının keçirilməsinin keyfiyyətinə dövlət nəzarətini Dövlət Əmək Müfəttişliyi Xidməti həyata keçirir.

5.7. Əməyin mühafizəsi üzrə iş yerləri attestasiyanın keçirilməsi üçün müəssisənin rəhbərliyi məs`uliyyət daşıyır.

Əmək şəraiti üzrə iş yerinin attestasiya xəritəsi

Müəssisə _______________________________________________________________________________
İstehsalat ________________________________ | Sex _______________________________________
Məntəqə ___________________________________ | Peşə _____________________________________
Oxşar yerlərin miqdarı ____________________ | Fəhlələrin sayı ___________________________
o cümlədən qadınlar ____________________________________________________________________

İş şəraitinin amilləri | TBH SBH*normativi | Amillərin durumu (vəziyyəti) | X dərəcə bal | X faktiki bal
Zərərli kimyəvi maddələr, mq/m3 |  |  |  |
1-ci sinif təhlükəli |  |  |  |
2-ci sinif təhlükəli |  |  |  |
3—4-cü sinif təhlükəli |  |  |  |
Toz, mq/m3 |  |  |  |
Səs-küy, dBA |  |  |  |
Titrəmə, dB |  |  |  |
İnfra-qırmızı şüalanma, VT/m2 |  |  |  |
İonlaşmamış şüalanma: yt (yüksək tezlikli), VT/m2 |  |  |  |
UYT (ultra yüksək tezlikli), VT/m2 |  |  |  |
ƏYT (ən yüksək tezlikli), mkVT/m2 |  |  |  |
İş yerində havanın temperaturu, C0 (binada) |  |  |  |
Əməyin ağırlığı |  |  |  |

İstehsalat mühitinin amillərinin cəmi _________________________________________________ Əmək şəraitinə görə güzəştlər: _________________________________________________________ Xəritənin icraçısının imzası _________________________________________________________

Sex (məntəqə) rəisinin imzası ___________________________________________________________

Doldurulma tarixi

İş yerlərinin qiymətləndirilməsi, onun əmək şəraiti üzrə
normativlərə uyğunluğu

İstehsalat mühitinin amilləri | Ölçü vahidi | Normativlər | Ölçünün aparılma tarixi | Ölçünün nəticələri | Fərq (- -)
Zərərli kimyəvi maddələr | mq/m3 |  |  |  |
Fibrogen tə`sirli aerozollar | mq/m3 |  |  |  |
İstehsalat tozu | mq/m3 |  |  |  |
Fiziki amillər |  |  |  |  |
Titrətmə, lokal, ümumi | dB, m/s |  |  |  |
Səs-küy | dBA |  |  |  |
YT (yüksək tezlikli) radiotezlikli elektromaqnit sahəsi | VT/m2 |  |  |  |
UYT (ultra yüksək tezlikli) | VT/m2 |  |  |  |
ƏYT (ən yüksək tezlikli) | VT/m2 |  |  |  |
İnfraqırmızı şüalanma | VT/m2 |  |  |  |
Havanın temperaturu | C0 |  |  |  |
Hava hərəkətinin sür`əti | m/s |  |  |  |
Rütubət nisbi | % |  |  |  |
Ultrasəs | dB |  |  |  |
İnfrasəs | dB |  |  |  |
İonlaşdırılmış şüalanma | rentgen |  |  |  |
Atmosfer təzyiqi | atm. |  |  |  |
Bioloji istehsalat amilləri |  |  |  |  |
Psixofizioloji amillər | kq/s |  |  |  |
Növbə ərzində yükü tutarkən statistik gərginlik (yük) |  |  |  |  |
Bir əl ilə |  |  |  |  |
İki əl ilə |  |  |  |  |
Bədən və ayaq əzələlərinin iştirakı ilə |  |  |  |  |
Növbə ərzində dinamik gərginlik (yük) | kqm |  |  |  |
Əzələlərə düşən ümumi gərginlik (ağırlıq) |  |  |  |  |
Çiyin əzələlərinə düşən regional gərginlik (ağırlıq) |  |  |  |  |
Bədən, əl və ayaq əzələlərinə düşən ümumi gərginlik (ağırlıq) |  |  |  |  |
İşçi duruş (vəziyyət) |  |  |  |  |
Məkanda yerdəyişmə | km/növbədə |  |  |  |
İşin sür`əti (tempi) |  |  |  |  |
Əməyin yeknəsəqliyi (monotonluğu) |  |  |  |  |
Əsəb emosional gərginlik |  |  |  |  |
İntellektual gərginlik |  |  |  |  |
Sair |  |  |  |  |