Azərbaycan Respublikasının Nazirlər Kabineti

Fəaliyyətin məhdudlaşdırılması tələb olunan ayrı-ayrı peşə növlərinin və yüksək təhlükə mənbəyi ilə bağlı işlərin Siyahısının təsdiq edilməsi haqqında

Qərar № 23

Bakı şəhəri, 15 fevral 2003-cü il

«Psixiatriya yardımı haqqında» Azərbaycan Respublikası Qanununun tətbiq edilməsi barədə» Azərbaycan Respublikası Prezidentinin 2001-ci il 3 sentyabr tarixli, 574 nömrəli Fərmanının 1-ci bəndinin beşinci abzasının icrasını təmin etmək məqsədi ilə Azərbaycan Respublikasının Nazirlər Kabineti qərara alır:

1. «Fəaliyyətin məhdudlaşdırılması tələb olunan ayrı-ayrı peşə növlərinin və yüksək təhlükə mənbəyi ilə bağlı işlərin Siyahısı» təsdiq edilsin (əlavə olunur).

2. Bu qərar imzalandığı gündən qüvvəyə minir.

Azərbaycan Respublikasının Baş naziri

A.RASİ-ZADƏ

«Azərbaycan Respublikasının Qanunvericilik Toplusu»nda dərc edilmişdir (28 fevral 2003-cü il, № 2, maddə 138)

24 noyabr 2004-c ü il tarixli, 181 nömrəli qərara əsasən dəyişikliklərlə

Azərbaycan Respublikası
Nazirlər Kabinetinin
2003-cü il 15 fevral tarixli,
23 nömrəli qərarı ilə
təsdiq edilmişdir

Fəaliyyətin məhdudlaşdırılması tələb olunan ayrı-ayrı peşə növlərinin və yüksək təhlükə mənbəyi ilə bağlı işlərin
Siyahısı

1. Yüksəklikdə və hündürə qalxmaqla, habelə qaldırıcı qurğular, stasionar şəkildə quraşdırılmış və səyyar yükqaldıran mexanizmlər, eskalatorlar, kanat yolları, funikulyorlar və liftlər, o cümlədən körpülü, portal və qülləli kranlar, vışkalar, sərnişin və yük liftləri, asma sərnişin və yük kanat yollarına xidmətlə bağlı yerinə yetirilən işlər.

2. Dövlət meşə mühafizəsi, meşənin qırılması, ağacların daşınması və ilkin emalı ilə əlaqədar işlər.

3. Neft-qazçıxarma sənayesində (magistral neft-qaz boru kəmərləri daxil olmaqla), o cümlədən dəniz qazması və geoloji kəşfiyyatla əlaqədar işlər.

4. Dağ-mədən işləri, faydalı qazıntıların saflaşdırılması üzrə və yeraltı şəraitdə aparılan bütün növ işlər.

5. Hidrometeorologiya stansiyalarında, yüksək dağlıq, çöl rabitə qurğularında, çətin coğrafi iqlim şəraitində olan işlər.

6. Ucqar, çətin keçilən, bataqlıq və dağlıq rayonlarda geoloji kəşfiyyat, topoqrafik, tikinti və s. işlər.

7. Qara və əlvan metallurgiya üzrə zərərli fiziki, termik, kimyəvi təsirlərlə bağlı, qara və əlvan metalların əridilməsi və bunun nəticəsində ərintilərin alınması üzrə bütün növ işlər.

8. Kənd təsərrüfatında zəhərli kimyəvi maddələrlə tozlandırma, çiləmə və bu maddələrin daşınması, yüklənməsi, boşaldılması işləri.

9. Partlayış, zəhərlənmə, güclü zəhərlənmə, tezalovlanma, tezalışma təhlükəsi olan istehsalat sahələrindəki işlər.

10. Təhlükəli yüklərin qəbulu, saxlanması, yüklənməsi və boşaldılması, hava, dəniz, dəmir yolları və avtonəqliyyat vasitələri ilə daşınması, təhlükəli yükləri daşıyan vaqonların, xüsusi sisternlərin və konteynerlərin yuyulması və təmizlənməsi ilə bağlı işlər.

11. Mexaniki avadanlıqlarda (tokar, frezer və digər ştamplayıcı preslərdə) işlər.

12. Bütün növ nəqliyyatın hərəkəti ilə bilavasitə əlaqədar olan işlər, o cümlədən nəqliyyat bələdçiliyi.

13. Radioaktiv və elektromaqnit şüalanma ilə bağlı işlər.

14. Neft-kimya, neft emalı və kimya sənayesində toksiki maddələrlə əlaqədar olan bütün işlər.

15. Təzyiq altında olan və suqızdırıcı avadanlıq və qurğulara xidmətlə bağlı bütün işlər.

16. Maşinist (ocaqçı), qazanxana operatorları və qaz nəzarəti xidmətində olan bütün işlər.

17. Odlu silah daşımaq və tətbiq (istifadə) etməyə xüsusi icazəsi olan hərbiləşdirilmiş mühafizə, xüsusi rabitə, inkassasiya aparatı xidməti, bank sistemində olan bütün işlər.

18. Qazdan xilasetmə xidməti, açıq qaz və neft fontanlarının qarşısının alınması və ləğv edilməsi, dağ-mədən və dağ-mədən xilasetmə və yanğından mühafizə xidməti ilə bağlı işlər.

19. Növündən asılı olmayaraq elektrik gərginliyi altında olan qurğulara xidmətlə bağlı işlər.

20. Heyvandarlıq fermalarındakı bütün işlər.

21. Su kəməri qurğularına, su ehtiyatı anbarlarına xidmətlə bağlı bütün işlər.

22. Yeyinti məhsulları müəssisələrində, südçülük fermalarında, süd mətbəxlərində, ərzaq baza və anbarlarında qida maddələri ilə, onların istehsalı, saxlanması və satılması ilə bağlı bütün işlər.

23. İaşədə, ticarət müəssisələrində, o cümlədən bütün müəssisələrin, nəqliyyatın və vağzalların bufet və qida bloklarında olan işlər.

24. Tədris-tərbiyə müəssisələrində olan bütün işlər.

25. Uşaq və yeniyetmələrin sağlamlıq müəssisələrində olan bütün işlər.

26. Məktəbəqədər uşaq müəssisələrində olan bütün işlər.

27. Müalicə-profilaktika müəssisələrində, sanatoriya, istirahət evləri, pansionat, əlil və qocalar evlərində bilavasitə xəstələrin qidalanması ilə əlaqədar olan işlər.

28. Xəstələrin diaqnostikası və müalicəsi ilə bağlı, o cümlədən doğum evlərində (şöbələrində), üşaq xəstəxanalarında ( şöbələrində) yenidoğulmuşların, vaxtından qabaq doğulmuşların patologiyası şöbələrində olan işlər.

29. Dərman maddələrinin hazırlanması, qablaşdırılması və satışı ilə məşğul olan apteklərdə, aczaçılıq farmasevtik zavod və fabriklərində olan işlər.

30. Kompüter operatorları və proqramçıları.

31. Əhaliyə sanitar-gigiyenik, məişət xidməti göstərən müəssisələrdə olan işlər.

32. Üzgüçülük üzrə məşqlər, təlimlər, müalicəvi su prosedurları ilə bağlı işlər.

33. Mehmanxana və yataqxanalarda məsul və xidməti işlər.